Menningarætlan fyri sjúkrahúsverkið leggur upp til, at ein felags sjúkrahúsleiðsla verður skipað fyri øll trý sjúkrahúsini, har tað er "ein stjóri sum hevur yvirskipaða ábyrgd fyri øllum virkseminum í sjúkrahúsverkinum". Tað gjørdist júst so sum tað plagar. Blekkið á frágreiðingini, sum landsstýriskvinnan fekk handað týsdagin, var nóg illa turt, so komu politikarar fram og skutu hana niður, tí hon vil broyta bygnaðin við sjúkrahúsum í Føroyum. Um vit vilja tað ella ikki, er støðan sera álvarsom í sjúkrahúsverkinum. Eg havi sjálv verið kritisk ímóti at hava eina leiðslu, og eg kann ikki siga, hvat tað blívur til, men tingini hava flutt seg, sigur Sirið Stenberg, sum heldur tað vera eina gongda leið. Landsstýriskvinnan vísir á, at áður hevur spurningurin um eina leiðslu á sjúkrahúsinum staðið einsamallur. Virksemi heldur fram Hóast tú skuldi trúð tí, út frá politiskum viðmerkingum, er als eingin ætlan um at niðurlaga smærru sjúkrahúsini, sambært menningarætlanini. Arbeiðssetningurin gjørdi greitt, "at sjúkrahúsviðgerð framhaldandi skal veitast á hesum trimum sjúkrahúsunum. Hetta er ein fortreyt fyri menningarætlanina. " Vit mugu loyva fakligheitini koma framat, so at heilsuverkið kann bjargast. Nógv tann størsti parturin av serfrøðingum, starvsbólkum og leiðslupersónum heldur, at tað er tað rætta at arbeiða móti einari leiðslu, og tí mugu vit lurta, sigur Sirið Stenberg. Kanningin vísir, at meðan Landssjúkrahúsið er overvað, er ov lítið virksemi á Klaksvíkar- og Suðuroyar sjúkrahúsi. Vit skulu hava opnar bíðilistar, vit skulu samskipa arbeiði og viðgerðir betri, og vit skulu tryggja fakligheitina og tryggleikan, sigur Sirið Stenberg. Sirið skal standa sína roynd Hetta er ikki fyrstu ferð, at ein roynd verður gjørd at savna leiðsluábyrgdina á einum stað. Seinastu tvær royndirnar í 2008 og síðan í 2011 at seta eina felags leiðslu fyri tey trý sjúkrahúsini–hava ikki fingið undirtøku og eru tí dotnar niðurfyri í politisku skipanini. Hetta snýr seg um at optimera samlaða heilsuverkið. Hetta snýr seg at gagnnýta tilfeingið betur. Hetta snýr seg um at skipa eitt greitt ábyrgdarbýti, sigur Sirið Stenberg. Sum haldari fært tú atgongd til alt tilfar í blaðnum á netinum, umframt tíðindi. Trýst á "Tekna hald" og skráset teg